Philippus, miseratione divina Autissiodorensis episcopus, universis presentibus et futuris presentes litteras inspecturis, salutem in Domino sempiternam. Cum parrochialis ecclesia beate Marie de Charitate, nostre diœcesis, polluta propter violentam sanguinis effusionem factam et perpetratam a Guillermo Loyseau et Joanne de Novo-Castro, in persona Petri Guibellini, in dicta parrochiali ecclesia, reconciliatione indigeret, et ad supplicationem procuratorum et parrochianorum dicte parrochialis ecclesie, necnon predictorum delinquentium, permittentibus religiosis dicti loci, nosque ad hoc specialiter invitantibus et nobis aditum ipsius ecclesie prestantibus gratiose et accessum, ad dictam ecclesiam causa reconciliationis predicte declinavimus....... Datum et actum in villa de Charitate predicta, die decima mensis mai, anno Domini millesimo quadringentesimo vicesimo sexto. Sic signatum: G. BITEAU.